Paasnaweek-padsterftes bykans helfte minder | Maroela Media
Argieffoto. (Foto: Wes-Kaapse verkeersdepartement)
Die getal padsterftes was die afgelope Paasnaweek bykans die helfte minder as gedurende dieselfde tydperk verlede jaar.
"Ek is bly om te kan aankondig dat die getal sterftes met 48% gedaal het van 309 sterftes in 2018, tot 162 in 2019. Dit is 'n afname van 147 sterftes. As regering is ons egter steeds bekommerd, selfs al sterf net één mens op ons paaie," het Blade Nzimande, minister van vervoer, in Pretoria gesê.
Die meeste sterftes is in Limpopo (32) en KwaZulu-Natal (37) aangemeld. Vyf groot ongelukke oor die Paasnaweek het boonop tot 41 van die algehele getal sterftes gelei, het Nzimande gesê.
Altesame 128 ongelukke is in die tydperk aangemeld, 'n daling van 46% sedert 2018, toe 238 ongelukke aangemeld is.
Die grootste bydraende faktore tot ongelukke is menslike gedrag, roekeloosheid en bande wat bars, het Nzimande gesê.
Nzimande het weer sy medelye met die slagoffers en hulle naasbestaandes betuig. Die minister het gesê die Padongelukfonds (POF) het reeds 84 kennisgewings vir begrafnissteun gekry en 'n gemiddeld van R22 200 word per slagoffer vir 'n begrafnis uitbetaal.
Hoewel Suid-Afrikaners die prys van brandstof betreur, dra die brandstofheffing in dié prys weer by tot die POF, wat 'n groot rol speel om slagoffers van padongelukke by te staan – veral in 'n land met so 'n hoë getal ongelukke, het Nzimande gesê.
Hy het wetstoepassers, verskillende staatdepartemente, betrokkenes in die privaat sektor én motoriste bedank vir hulle bydrae om die Paasnaweek op die paaie minder dodelik te maak.
Omdat dit te duur geraak het om net sommer weg te gaan.
Omdat helte minder mense gery het as gevolg van die regering se uitspattige petrol pryse!
Na my mening was daar minder verkeer op die paaie as gevolg van die duurder brandstof prys, minder voertuie, minder ongelukke!
Die aantal voertuie was ook die helfte minder…………..nie n vreeslike prestasie nie.
Don't fool yourself. Ons het geleer om by die huis te bly as gevolg van jul onbevoegtheid om ons paaie veilig te maak. Ja, daar was verbeteringe, maar jy hardloop voor jouself uit.